Mazurek, Milan, poslanec NR SR (2022-03-18):
Ja len sa to snažím pochopiť, ako úprimne sa pýtam. Čiže dole o poschodie nižšie na tlačovke môžme stáť pätnásti bez týchto maliarskych pomôcok a tu už v pléne, tu sa covid šíri, tu ich musím mať. Dobre, ja len aby občania chápali, ako sa tie pravidlá nastavujú, neviem, či vám to Sabaka nastavoval alebo nejaký iný génius, ale asi vám to dáva logiku. Tak škoda, že sa nerokuje o poschodie nižšie, tam by to bolo asi lepšie, lebo by som to nemusel mať na tvári. Ale dobre, poďme k tomuto návrhu zákona, ktorý tu predložil minister Mikulec a týka sa utečencov z Ukrajiny. Na úvod poviem vec, ktorú som tu povedal aj včera, a to je preto, aby ste tu nemohli na mňa využívať všetky tie možné morálne pseudoargumenty, s ktorými tu útočíte na opozíciu, a to je to, že ja ubytovávam dokopy 24 týchto ukrajinských utečencov, ženy, deti. Kolega Miro Suja ich má približne 40 a tie počty sa zvyšujú, v rámci nášho hnutia pomáhame, ako sa dá. To znamená, my nie sme proti pomoci týmto utečencom, práve naopak, snažíme sa ísť osobným príkladom, motivujeme k tomu ľudí a robíme, čo sa len dá. Problém vidím ale v niečom inom. A to je to, že občania Slovenskej republiky začínajú byť čoraz viac a viac, a to hovorím neprávom, nahnevaní aj na tie ukrajinské matky s deťmi. Ak sledujete tie nálady v spoločnosti, začína sa to preklápať nesprávnym spôsobom. Vy tu môžete kývať hlavami, lenže vy ste odpojení od reality. A viete, v čom je problém? Problém je v tom, že občania Slovenskej republiky majú pocit, že dva roky ich tu každý ignoruje, každý ich tu ignoruje. Schvaľujú sa tu biznisy, očkovacie lotérie, celoplošné testovanie a nekonečné nákupy testov a občania Slovenskej republiky doslova a do písmena padajú na hubu. Všetko ide hore, inflácia prekonáva najhoršie rekordy, pohonné hmoty ani nevravím, potraviny, stavebné materiály, priemyselné výrobky, všetko, na čo sa pozriete, ide nesmiernym spôsobom hore a Slováci si už ďalej nemôžu, mnohí z nich, dovoliť ani platiť nájomné za svoje byty. Píšu mi dôchodcovia, ktorí už nekúria vo svojich bytoch, lebo nemajú za čo. Saskári sa zase smejú. Viete a toto je presne ten problém. Nie vy, pán Viskupič, ale tam vedľa vás. Ide o to, že občania Slovenskej republiky, ktorí reálne už nemajú z čoho žiť, potom náhle, a to si berme ako objektívnu skutočnosť, že nie ste poslanec Národnej rady, neriešite existenčné problémy, ale predstavte si, že ste dôchodca, ktorý naozaj už kúri len v jednej izbičke v byte, lebo si nemôže dovoliť kúriť celý byt, lebo mu prišiel preddavok povedzme o 40, 50 eur vyšší za jeden mesiac a z toho dôchodku 350, 360, 330 eur si to nemôže dovoliť, a teraz uvidí, že minister vnútra predstavil návrh zákona, ktorý poskytuje ukrajinským utečencom naozaj veľkú škálu výhod. A ja proti nim nie som, pretože tým ľuďom musíme pomôcť a musíme im vytvoriť podmienky na to, aby v Slovenskej republike mohli normálne fungovať, aby procesy a atribúty štátu boli pre týchto ľudí k dispozícii. Ale občania Slovenskej republiky, ktorí si za všetko platia, zrazu vidia, že zatiaľ čo na nich sa dva roky len a len kydá, zatiaľ čo oni to tu dva roky financujú, zatiaľ čo oni budú zaťahovať celú tú obrovskú kopu dlhov, ktoré táto vláda urobila, tak ako keby náhle prišiel niekto a tým sa dá všetko zadarmo. A to je obrovský problém, ja vám to hovorím úplne vážne, pretože to vyvolá nenávisť nielen voči vám, ale aj voči ľuďom, ktorí nemôžu za to, že majú vo svojom štáte vojnu a potrebujú utekať. A tieto problémy je potrebné riešiť. Je potrebné hľadať príčetnú mieru, príčetnú mieru vo všetkom, či už si dávate 15 alebo 70 ukrajinských vlajok na všetko možné, kde to dávate, čím ľuďom len znechucujete ten sentiment voči Ukrajine, alebo sa predbiehate v tom, kto dá väčšie pseudomorálne stanovisko a či Matovič predhodí šesť statusov a všade vykrikuje „sláva Ukrajine“. Verte, že týmito vecami len a len znechucujete ľuďom tú sympatiu k obyčajným ukrajinským ľuďom, ktorí fakt za nič nemôžu. Ale takisto je potrebné hľadať príčetnú mieru aj v tejto pomoci, to znamená nastaviť tie procesy tak, aby aj občania Slovenskej republiky videli, že na nich sa nezabúda, že nemôže prísť stav, kedy zo dňa na deň vieme pomáhať celému svetu, ale nevieme pomôcť im. Že občania Slovenskej republiky musia vidieť, že ak je napríklad mladá rodina s deťmi a už si nemôže dovoliť svoj byt, že je tu štát a skúsi urobiť všetko, čo je v jeho silách, aby sa to zdražovanie tejto rodiny dotklo čo najmenším spôsobom. A to sa nevylučuje s pomocou Ukrajincom, to sa, práve naopak, dopĺňa. Lenže vy to nerobíte. Toto je ten problém, že vy ste tu teraz predložili návrh zákona, ktorý poskytne Ukrajincom veľké množstvo výhod, a ja by som zaňho zahlasoval, keby tam neboli tie nezmysly o vojenských štruktúrach NATO a velení NATO a podobné veci, ktoré ste tam prilepili, pán Mikulec, ale na druhej strane ste nepriniesli nič reálne, hmatateľné pre ľudí. Jedna pozitivita od pána Sulíka ohľadne tých kotolní v bytových domoch, to je, samozrejme, fajn, že sa zastropovali tie ceny tepla, ale je taktiež potrebné myslieť na všetko ostatné. Nikto z nás dnes nevie predpokladať, ako veľmi ešte vystrelia ceny potravín. Viete dobre, že Ruská federácia a Ukrajina sú jedny z najväčších exportérov pšenice na svete, obilnín všeobecne. A teraz čo to spôsobí s cenou pečiva na Slovensku? Málokto si to vie v tejto chvíli predstaviť. Sú rôzne analýzy, ale tie sa nemôžu nejakým spôsobom hrať na presnosť, pretože nikto z nás nevie predpovedať budúci vývoj. Nevieme, ako dlho ten konflikt bude trvať, nevieme, aké konkrétne dopady na tie ceny to bude mať, nevieme, ako vystrelia ceny ropy na svetových trhoch. To všetko bude mať zásadný vplyv na ceny potravín, ale platy Slovákom nerastú, práve naopak. Slovami Igora Matoviča im hovoríte o tom, že valorizácia nebude ani v štátnej správe, slovami Igora Matoviča im hovoríte, že odvody a dane budú rásť. A toto vytvára sociálny nepokoj a vy by ste na to mali myslieť a hľadať to riešenie. Aby občania Slovenskej republiky nemali pocit, že sú kategória dva vo vlastnom štáte. Aby občania, ktorí platia dane, platia odvody, financujú tu všetko, nemali pocit, že to robia pre iných, zatiaľ čo na nich sa zvysoka kašle. Neriešite tieto sociálne nepokoje, práve naopak, zo strany vlády počúvame jedno absurdnejšie vyhlásenie za druhým. V prvom rade sa tu predbiehajú vládni predstavitelia v tom, kto sa čo najrýchlejšie odpojí od ruskej ropy a ruského plynu. Aké šialené je takéto myslenie, vám povedali predstavitelia najväčších zamestnávateľov na Slovensku, hej, že pani prezidentka sa môže odpojiť od ruského plynu, ale bude chodiť v koči a nie v luxusnom lietadle alebo v luxusnej limuzíne. Viete, každý, kto uvažuje čo i len trochu príčetne, sa takýchto šialených komentárov zdržiava. A každý, kto sleduje tie vývoje cien, vie, že už akékoľvek vyhlásenie európskych predstaviteľov alebo nepríčetného Bidena spôsobuje, že ceny rastú do nepríčetnosti, stačia obyčajné, tupé, nepremyslené politické vyhlásenia a už to zakýva s cenami pre bežných spotrebiteľov. Na toto treba myslieť, treba k tomu pristupovať bez emócií, chladnokrvne a racionálne, ale to vy nerobíte. A potom sú tu druhé, ešte nepríčetnejšie vyhlásenia, a to zase z úst Igora Matoviča, ktorý povedal, že Vladimír Putin ukradol ľuďom z peňaženiek prostriedky, ktoré boli určené na to, aby bolo možné pomôcť ľuďom pri prekonávaní tohto neuveriteľného nárastu cien energií a skrátka všetkého, na čo sa pozrieme. Toto nemôže jeden minister financií občanom Slovenskej republiky chladnokrvne povedať, keď na druhý deň tu príde s návrhom zákona, kedy sa poskytne obrovské množstvo pomoci ukrajinským utečencom, za ktorú ja som, to vám tu hovorím, ale ja som za to, aby sa pomohlo Ukrajincom a myslelo aj na Slovákov. Som za to, aby sa dnes prehodnotili predovšetkým výdavky na to nepríčetné zbrojenie, s ktorým tu prichádzate, keď viete, že potrebujete pomôcť Slovákom. Vy viete, že vy nezmeníte nič na Ukrajine v tom zmysle, keď tu prinesiete tisíc vojakov, dvetisíc, tritisíc, štyritisíc vojakov, akurát na Slovensko prinesiete viac vojenských cieľov a možností v prípade vojenského konfliktu, aby Slovensko trpelo čo najviac, ale na druhej strane nás to bude stáť obrovské množstvá finančných prostriedkov aj vrátane armádnych investícií, ale Slováci majú pocit, že na nich každý zabudol a že nemajú z čoho žiť. Choďte sa prejsť medzi ľuďmi, pochváľte sa im: „Ja som vládny poslanec, pracujem pre vás.“ Uvidíte, čo vám urobia. Ľudia sympatizujú s obyčajnými ľuďmi z Ukrajiny, ktorí utekajú, ľudia sa im snažia pomôcť, ale vy im ten pocit postupne viac a viac znechucujete tým, že ich dávate na druhú, tretiu, štvrtú, piatu koľaj, niekde do úzadia a predbiehate sa v pseudomorálnych stanoviskách. To sú zásadné veci, na ktoré je potrebné z pozície normálnej, racionálnej vlády myslieť. A ešte musím podotknúť, pán Mikulec, aby som sa k tomu vrátil, nemôžem za tento zákon zahlasovať nie preto, že by som nechcel pomáhať tým Ukrajincom, vidíte dobre, že im pomáhame, ale preto, že ste tam dali tie nezmysly o varovných výstreloch, leteckých koridoroch, velení, NATO a tak ďalej, čo podľa môjho názoru do zákona, ktorý je z drvivej väčšiny dobrý a rieši naozaj pomoc ženám, deťom a tie základné procesy ohľadne sociálnych dávok, zdravotnej starostlivosti, ubytovania a pomoci tým ľuďom, ktorí poskytujú to ubytovanie, tak to tam naozaj nepatrí. Keby ste to tam nedali, keby ste tam nezakomponovali tieto severoatlantické nezmysly o tom, ako slovenská armáda bude pod velením tu a tu a tamtoho, jednoducho tak by sme to podporiť mohli. Ale takýmto spôsobom si potom vyprosím, aby ste verejne vyhlasovali, a či už je to z vašej strany, alebo zo strany tých amerických médií, že opozícia nepodporila pomoc ukrajinským utečencom. To nie je pravda! To nie je pravda, pretože my to tu chceme podporiť, hovorím to znovu, opakoval som to včera, ale nemôžeme to urobiť, ak to mávate v jednom balíčku spolu s nejakým velením NATO, s vojenskými koridormi, s leteckými záležitosťami, stíhačkami a tak ďalej a tak ďalej. Čiže nebudem za toto hlasovať, keď to tam takto bude. A moje stanovisko, môj postoj poznáte, ak nezačnete myslieť aj na Slovákov, tak sa vám to tvrdo, naozaj tvrdo vypomstí.